Tarybos direktyva
1991 m. gegužės 21 d.
iš dalies keičianti Direktyvą 72/461/EEB dėl sveikatos problemų, turinčių įtakos Bendrijos vidaus prekybai šviežia mėsa, ir Direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules bei šviežią mėsą ir mėsos produktus iš trečiųjų šalių
(91/266/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Direktyva 72/461/EEB [4] su paskutiniais pakeitimais, padarytais Direktyva 89/662/EEB [5], nustato sveikatos reikalavimus, keliamus gyvūnams, iš kurių gaunama Bendrijos vidaus prekybai skirta mėsa; kadangi Direktyva 72/462/EEB [6] su paskutiniais pakeitimais, padarytais Direktyva 91/69/EEB [7], nustato sveikatos ir veterinarinio patikrinimo reikalavimus, keliamus iš trečiųjų šalių importuojamiems galvijams, avims, ožkoms, kiaulėms, šviežiai mėsai arba mėsos produktams;
kadangi pirmiau minėtos direktyvos taikomos liaukoms ir organams, išskyrus kraują; kadangi jų didelių kiekių reikia valstybių narių farmacijos pramonei žmonėms skirtiems vaistams ir veterinariniams vaistams reikalingiems ekstraktams ir fermentams gaminti;
kadangi tai reiškia, jog valstybėms narėms turėtų būti suteikta galimybė liberaliau leisti importuoti iš trečiųjų šalių liaukas ir organus, įskaitant kraują, skirtus farmacijos tikslams; kadangi, siekiant užtikrinti tinkamą ir konkretų tokių žaliavų panaudojimą, leidimas turėtų būti suteikiamas tik tada, kai laikomasi tam tikrų sąlygų, kurios turi būti nustatytos laikantis Bendrijos tvarkos;
kadangi, siekiant išsaugoti Bendrijos pirmenybę, tos pačios priemonės turėtų būti taikomos Bendrijos vidaus prekybai liaukomis ir organais, įskaitant kraują, skirtais farmacijos tikslams, laikantis tam tikrų būtiniausių sąlygų, užtikrinančių tinkamą ir konkretų tokių žaliavų panaudojimą;
kadangi Teisingumo Teismas 1989 m. lapkričio 16 d. sprendimu byloje 131/87 Direktyvą 87/64/EEB [8], kurioje nagrinėjami pirmiau minėti klausimai, paskelbė negaliojančia; kadangi dėl to, remiantis tinkamu teisiniu pagrindu, būtina patvirtinti naują direktyvą;
kadangi, atsižvelgiant į šią padėtį, gali būti toliau laikomasi to paties Direktyva 87/64/EEB nustatyto perkėlimo termino,
PRIĖMĖ ŠIĄ DIREKTYVĄ:
1 straipsnis
Direktyvos 72/461/EEB 3 straipsnis papildomas šia pastraipa:
"d) Tačiau iki 1996 m. gruodžio 31 d. valstybės narės, laikydamosi a, b ir c punktų, bet nukrypdamos nuo 8a straipsnio, gavusios jų veterinarinių institucijų suteiktais leidimą, gali leisti į jų teritoriją įvežti liaukas ir organus, įskaitant kraują, kaip farmacijos perdirbimo pramonei skirtas žaliavas.
Be to, šis leidimas suteikiamas tada, kai laikomasi nuostatų dėl minimų medžiagų tapatumo, jų pakuotės, vežimo, saugojimo, tvarkymo ir perdirbimo, taip pat dėl pakuočių, vyniojimo medžiagų ir atliekų perleidimo perdirbus siekiant panaikinti bet kokį pavojų visuomenės ir gyvūnų sveikatai."
2 straipsnis
Direktyvos 72/462/EEB 16 straipsnio dabartinis tekstas tampa 1 dalimi, kuri papildoma šia dalimi:
"2. Tačiau iki 1996 m. gruodžio 31 d. valstybės narės gali leisti importuoti liaukas ir organus, įskaitant kraują, kaip farmacijos perdirbimo pramonei skirtas žaliavas, iš trečiųjų šalių, nurodytų pagal 3 straipsnio 1 dalį sudarytame sąraše, kurioms draudimas netaikomas.
30 straipsnyje numatyta tvarka nustatomi bendri reikalavimai, kurių būtina laikytis vykdant minėtą importą.
29 straipsnyje numatyta tvarka valstybėms narėms gali būti leidžiama importuoti minėtas žaliavas iš trečiųjų šalių, nenurodytų pirmojoje pastraipoje minimame sąraše, laikantis reikalavimų, kuriuose atsižvelgiama į konkrečią sveikatos padėtį atitinkamose trečiosiose šalyse.
Minėto importo reikalavimai, nustatyti antrojoje ir trečiojoje pastraipose nurodyta tvarka, jokiu būdu neturi būti palankesni už Bendrijos vidaus prekybos reikalavimus."
3 straipsnis
Taryba, remdamasi Komisijos pranešimu ir visais atitinkamais pasiūlymais, iki 1995 m. liepos 1 d. peržiūri Direktyvos 72/461/EEB 3 straipsnio d punkte ir Direktyvos 72/462/EEB 16 straipsnio 2 punkte numatytus nukrypimus.
4 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip 1988 m. sausio 1 d., įgyvendina šią direktyvą. Apie tai jos nedelsdamos praneša Komisijai.
5 straipsnis
Ši direktyva skirta valstybėms narėms.
Priimta Briuselyje, 1991 m. gegužės 21 d.